Immunity Booster: जन औषधि परियोजना के तहत प्रतिरोधक क्षमता बढ़ाने वाले आठ उत्पाद पेश
गौड़ा ने आशा व्यक्त की कि जन औषधि केंद्रों के विशाल नेटवर्क के माध्यम से ये प्रोटीनयुक्त उत्पाद बड़ी आबादी तक पहुंच सकेंगे। पोषण युक्त उत्पादों में प्रोटीन सप्लीमेंट, माल्ट-आधारित पोषण पेय, प्रतिरक्षा बूस्टर आदि शामिल हैं।
नई दिल्ली. सरकार ने प्रधानमंत्री भारतीय जन औषधि परियोजना (पीएमबीजेपी) के तहत बृहस्पतिवार को प्रतिरोधक क्षमता बढ़ाने वाले आठ तरह के पोषण युक्त उत्पाद जारी किए। इनकी बिक्री देशभर में जन औषधि केन्द्रों के माध्यम से की जाएगी। रसायन और उर्वरक मंत्री डी.वी.सदानंद गौड़ा ने एक बयान में कहा, ‘‘कोरोना-19 महामारी के मद्देनजर ऐसे पोषण युक्त उत्पादों को लाया जाना महत्वपूर्ण है। ये उत्पाद लोगों की प्रतिरोधक क्षमता बढ़ाने में मदद करेंगे।’’उन्होंने कहा कि ये उत्पाद गुणवत्ता के मामले में बाजार में उपलब्ध ऐसे अन्य उत्पादों के बराबर है लेकिन कीमत के मामले में 26 प्रतिशत अधिक सस्ते हैं। गौड़ा ने आशा व्यक्त की कि जन औषधि केंद्रों के विशाल नेटवर्क के माध्यम से ये प्रोटीनयुक्त उत्पाद बड़ी आबादी तक पहुंच सकेंगे। पोषण युक्त उत्पादों में प्रोटीन सप्लीमेंट, माल्ट-आधारित पोषण पेय, प्रतिरक्षा बूस्टर आदि शामिल हैं।मंत्री ने कहा, ‘‘गुणवत्ता वाली सस्ती जेनेरिक दवाओं को खरीदने के लिए लगभग 10 लाख रोगी प्रति दिन 6500 से अधिक जन औषधि केन्द्रों पर आते हैं। यह योजना उन रोगियों के लिए एक वरदान साबित हो रही है जो मधुमेह, रक्तचाप और मनोरोग जैसी पुरानी बीमारियां के लिए दवाएं ले रहे हैं।’’रसायन एवं उर्वरक राज्य मंत्री मनसुख मांडविया ने इस अवसर पर कहा कि पोषक तत्वों से भरपूर लाए गए नए उत्पाद लोगों की प्रतिरोधक क्षमता को बढ़ाएंगे। कोविड महामारी के मौजूदा समय में इनका और भी ज्यादा महत्व है।